<classify> SERIKALI imefanya marekebisho ya sheria ya udhibiti wa uzito wa magari ya abiria na mizigo barabarani itakayotumiwa ndani ya Jumuiya ya Afrika Mashariki ambapo magari yote yatakayozidisha uzito yanaweza kufungiwa kutoa huduma ya usafiri katika jumuiya hiyo.Meneja wa Wakala wa Barabara TANROADS mkoa wa Tabora, Damian Ndabalinze ameyasema hayo alipokuwa akiwasilisha taarifa ya utekelezaji katika kikao cha Bodi ya Barabara kilichofanyika mjini Tabora.Alisema kuwa kwa mujibu wa sheria hiyo kuanzia sasa uzito wa magari yenye matairi mapana super single tyres utakuwa tani 8.5 badala ya tani 10 za sasa na tani 16 badala ya 18 kwa yenye mitaimbo miwili na tani 22.5 badala ya 24 kwa yenye mitambo mitatu.Alibainisha kuwa kwa mujibu wa sheria hiyo ambayo imeanza kutumika Machi Mosi, 2019 kutakuwa na mfumo wa kuweka kumbukumbu za makosa ya msafirishaji anayezidisha uzito ambao unaweza kusababisha gari kufungiwa kwa muda au moja kwa moja.Ndabalinze alitaja sheria nyingine iliyoanza kutumika kuwa ni gharama za utunzaji wa gari lenye makosa katika maeneo ya mizani ambapo kuanzia sasa baada ya siku tatu kupita litatozwa dola za Marekani 50 kwa siku badala ya dola za Marekani 20.Aliongeza kuwa gharama ya kuendelea kuegesha gari ndani ya yadi ya mizani baada ya kulipa tozo ya kuzidisha uzito itakuwa dola za Marekani 50 kwa siku.Aidha alisisitiza kuwa katika sheria hiyo usafirishaji wa mizigo isiyokuwa ya kawaida msafirishaji atahitajika kuwa na kibali maalumu kwa ajili ya kazi hiyo, vibali hivyo vitalipiwa dola za Marekani 10 badala ya dola za Marekani 20 ya zamani.Alitaja mizigo hiyo kuwa ni ile iliyozidi vipimo kwa mujibu wa sheria, inayohitaji umakini mkubwa na vifaa maalumu katika ushushaji wake na ile inayoweza kuhama kutoka sehemu moja kwenda nyingine wakati gari likiwa kwenye mwendo au limesimama.  <topic>: kitaifa 